Europos Parlamento rezoliucija dėl daugiatautės Voivodinos bendruomenės apsaugos



Oficialusis leidinys 227 E , 21/09/2006 p. 0620 - 0621



P6_TA(2005)0369 Voivodina Europos Parlamento rezoliucija dėl daugiatautės Voivodinos bendruomenės apsaugos Europos Parlamentas, - atsižvelgdamas į savo 2004 m. rugsėjo 16 d. rezoliuciją dėl mažumų persekiojimo Voivodinoje [1], - atsižvelgdamas į savo ad hoc delegacijos Voivodinoje ir Belgrade 2005 m. kovo 2 d. pranešimą dėl faktų nustatymo misijos, - atsižvelgdamas į 2005 m. balandžio 12 d. Komisijos komunikatą dėl Serbijos ir Juodkalnijos pasirengimo derėtis dėl Stabilizacijos ir asociacijos susitarimo su Europos Sąjunga (KOM(2005)0476), - atsižvelgdamas į savo Darbo tvarkos taisyklių 115 straipsnio 5 dalį, A. kadangi Europos Sąjunga ir jos valstybės narės deda daug pastangų siekdamos skatinti demokratizaciją ir pagarbą žmogaus bei mažumų teisėms Serbijos Respublikoje bei Serbijos ir Juodkalnijos Valstybių Sąjungoje, B. kadangi politinių jėgų ir pilietinės visuomenės atstovai nuolat praneša apie žmogaus ir mažumų teisių pažeidimus, įskaitant persekiojimą ir fizinį smurtą prieš ne serbų tautybės Serbijos gyventojus bei grasinimus vengrų kilmės politikos veikėjams, C. kadangi per pastaruosius metus Serbijos centrinės ir vietos valdžios institucijos nesugebėjo pagerinti pagrindinių žmogaus ir mažumų teisių padėties ar užtikrinti, kad smurto ir persekiojimų kaltininkai būtų nubausti, D. kadangi 2004 m. rugsėjo 16 d. EP rezoliucija ir faktų nustatymo misija teigiamai paveikė padėtį Voivodinoje, E. kadangi nebuvo pasiekta tikros pažangos siekiant pakeisti Voivodinos tautinių ir nacionalinių mažumų gyvenimo sąlygų blogėjimo tendencijos, keliančios grėsmę jų ateičiai regione, siekiant sudaryti joms didesnes galimybes dalyvauti švietimo sistemoje, būti atstovaujamoms viešojo administravimo ir teisminės valdžios institucijose bei policijos pajėgose nei siekiant užtikrinti vienodas teises kreiptis į teismą ir į teisinės valstybės principais grindžiamos valstybės institucijas, taip pat vienodą požiūrį šiuose teismuose ir institucijose, F. kadangi Serbijos vyriausybė nesudarė už atskirus tautinio persekiojimo atvejus ir etninius santykius apskritai atsakingų komitetų, priešingai negu teigiama 2004 m. rugsėjo mėn. Prezidento V. Kostunicos pranešimuose, G. kadangi viena iš pažangos integruojantis į Europos Sąjungą sąlygų yra ta, kad Serbijos ir Juodkalnijos Valstybių Sąjunga privalo laikytis Europos žmogaus teisių konvencijų ir visiškai jas įgyvendinti, 1. yra labai susirūpinęs dėl dažnų žmogaus teisių pažeidimų ir teisės bei tvarkos trūkumo Voivodinos provincijoje; 2. ragina Serbijos Respublikos bei Serbijos ir Juodkalnijos Valstybių Sąjungos valdžios pripažinti šiuos smurto veiksmus nusikalstamais pagal galiojančius įstatymus ir atkakliai tvirtina, jog būtina imtis skubių veiksmingų priemonių, kad ateityje tokie nusikaltimai neliktų neištirti ir jiems būtų užkirstas kelias; 3. ketina toliau stebėti padėtį Voivodinoje, ypač atsižvelgiant į Stabilizacijos ir asociacijos susitarimo turinį ir principus, o šios procedūros metu reikalauja rengti nuolatines konsultacijas su Komisija ir Taryba; 4. pritaria savo Tarpparlamentinės delegacijos santykiams su pietryčių Europos šalimis pateiktai iniciatyvai, kuria siekiama surengti viešą klausymą mažumų ir politinės padėties Voivodinoje klausimu; 5. dar kartą patvirtina savo pasiryžimą panaudoti savo biudžetines galias siekiant padėti Serbijai ir Juodkalnijai bei jai daryti spaudimą raginant užtikrinti pagrindines žmogaus teises ir laisves, įskaitant mažumų teises; 6. ragina Serbijos Respublikos bei Serbijos ir Juodkalnijos Valstybių Sąjungą atkurti Voivodinos autonomiją, kurią Voivodina turėjo iki 1990 m., ir grąžinti tikrąsias galias Voivodinos regiono parlamentui švietimo ir žiniasklaidos srityje, kad šis galėtų plėtoti tinkamą politiką šiame daugiataučiame regione; 7. ragina Komisiją ir Tarybą bei vyriausiąjį įgaliotinį bendrai užsienio ir saugumo politikai atidžiai stebėti įvykius Voivodinoje, ypatingą dėmesį atkreipiant į mažumų persekiojimo Voivodinoje keliamą pavojų saugumui ir todėl prašo į regioną nusiųsti ES stebėjimo misiją; 8. primena Serbijos ir Juodkalnijos Valstybių Sąjungos vyriausybei ir Serbijos vyriausybei, kad laisvės, demokratijos, pagarbos žmogaus teisėms ir pagrindinėms laisvėms principų bei pagrindinių Stabilizacijos ir asociacijos proceso principų ir teisinės valstybės principo laikymasis yra būtinos sąlygos siekiant Europos Parlamento pritarimo Stabilizacijos ir asociacijos susitarimo sudarymui ir būsimai partnerystei su Europos Sąjunga apskritai; 9. paveda Pirmininkui perduoti šią rezoliuciją Tarybai ir vyriausiajam įgaliotiniui bendrai užsienio ir saugumo politikai, Komisijai, Serbijos vyriausybei bei Serbijos ir Juodkalnijos Valstybių Sąjungos vyriausybei ir Voivodinos valdžios institucijoms. [1] OL C 140 E, 2005 6 9, p. 163. --------------------------------------------------